
Šta treba poduzeti čovjek koji, nakon što obavi umru, ustanovi da su njegovi ihrami bili nečisti?


* 
* 
* 
* 
* 
* 
* 

 
Šta treba poduzeti čovjek koji, nakon što obavi umru, ustanovi da su njegovi ihrami bili nečisti?

Ako čovjek nakon obavljenog sa’ja i tavafa uoči na ihramima nečistoću, njegova je ***[umra](https://pitajucene.com/search/umra/questions/ "Pretraži pitanja o umri")*** ispravna, kao što je ispravan i ***[namaz](https://pitajucene.com/search/Namaz/questions/ "Pretraži pitanja o namazu")*** koji čovjek obavi ne znajući da klanja u nečistoj odjeći, odnosno znajući to, ali zaboravivši nečistoću ukloniti. Dokaz da je umra u tom slučaju ispravna jesu i ove Božije riječi: “Gospodaru naš, ne kazni nas ako zaboravimo ili što nehotice učinimo!” (el-Bekara, 286). Ovaj je ajet općenitog karaktera, a ujedno predstavlja veoma značajno ***[pravilo](https://pitajucene.com/search/pravilo/questions/ "Pretraži pitanja o pravilima")*** u šerijatu. Tu je i jedan specifičan dokaz kad se radi o ovom pitanju. Naime, Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, jednog je dana predvodio ashabe u namazu u nanulama– imao je običaj klanjati u nanulama – pa se iznenada izuo, te su se i ***[ashabi](https://pitajucene.com/search/ashab/questions/ "Pretraži pitanja o ashabima")*** izuli. Nakon što je predao selam, upitao ih je: “Šta vam bī?” “Allahov Poslaniče, vidjeli smo da si se izuo, pa smo se i mi izuli!”, odgovorili su. Vjerovjesnik, ﷺ, objasnio im je: “Došao je Džibril i izvijestio me da su moje nanule nečiste” (Ebu Davud, 650). Način dokazivanja je ovaj: Božiji Poslanik, ﷺ, nastavio je klanjati namaz iako je dio namaza obavio u nečistim nanulama.


U ovom se svjetlu može razmatrati situacija čovjeka koji konzumira mesa deve misleći da se radi o bravljem mesu, to jest mora li ponoviti namaz nakon što ustanovi koje je meso jeo. Mora uzeti ***[abdest](https://pitajucene.com/search/Abdest/questions/ "Pretraži pitanja o abdestu")*** i mora ponoviti namaz. Možda će neko upitati: “Zbog čega ste kazali da čovjek koji obavi namaz u nečistoj odjeći ne mora naklanjati namaz, a istodobno kažete da mora ponoviti namaz onaj ko je jeo meso deve?” Evo za to odgovora: ovdje smo se poveli za pravilom u kojem se kaže da obaveza izvršenja vadžiba koji je čovjek propustio iz neznanja ili zaborava ne spada s čovjeka, dok izostaju sankcije za činjenje harama iz neznanja ili zaborava. Da obaveza izvršenja vadžiba koji je čovjek propustio iz zaborava ne spada s čovjeka, dokazuje ***[hadis](https://pitajucene.com/search/Hadis/questions/ "Pretraži pitanja o hadisima")*** u kojem Vjerovjesnik, ﷺ, kaže: “Onaj ko prespava namaz ili ga zaboravi klanjat će taj namaz kad se sjeti, i to je jedini iskup za to” (Muslim, 314), kao i predanje u kojem se kaže da je Allahov Poslanik, ﷺ, u jednom dnevnom namazu previdio i selam predao poslije dva rekata, te da je ispuštena dva rekata klanjao kad se sjetio. A dokaz da obaveza izvršenja vadžiba koji je čovjek propustio iz neznanja ne spada s čovjeka jest  predanje koje je zabilježio imam el-Buhari, a u kojem se kaže da je neki čovjek došao u Poslanikovu džamiju i klanjao brzo, uopće se ne smirujući prilikom obavljanja namaskih ruknova, pa je zatim prišao Resulullahu, ﷺ, i nazvao selam. Poslanik islama rekao mu je: “Opet klanjaj,ti nisi klanjao!” Onaj je čovjek još dva puta ponovio namaz onako kako ga je i prvi put klanjao i naposlijetku rekao: “Tako mi Allaha, Koji te poslao s istinom, ja ne umijem ljepše klanjati,pouči me!” I Allahov Poslanik, ﷺ, poučio ga je ispravnom načinu obavljanja namaza. Naime, ovaj je čovjek iz neznanja izostavljao namaski ***[vadžib](https://pitajucene.com/search/vad%C5%BEib/answers/ "Pretraži odgovore za termin \'vadžib\'")***, ali mu Poslanik, ﷺ, neznanje nije uvažio kao opravdanje. Pravilo koje smo ovdje objasnili veoma je korisno za one koji se bave izučavanjem islamskih ***[nauka](https://pitajucene.com/search/nauka/questions/ "Pretraži pitanja o nauci")***.


Šejh ***[Muhammed b. Usejmin](https://pitajucene.com/search/Muhammed+b.+Usejmin/answers/ "Pretraži odgovore od Muhammed b. Usejmin")***


